Stari
Šis raksts ir par apdzīvoto vietu. Par citām jēdziena stari nozīmēm skatīt nozīmju atdalīšanas lapu. Stari ir ciems Gulbenes novada Daukstu pagastā, pagasta centrs. Izvietojies pagasta austrumdaļā Kneršas upes augštecē pie autoceļa V424 6 km no novada centra Gulbenes un 191 km no Rīgas. Staros atrodas pagasta pārvalde, kultūras nams, feldšeru un vecmāšu punkts, kafejnīca, veikals. Netālu no ciema iet dzelzceļa līnija Pļaviņas—Gulbene, 3 km no ciemata atrodas slēgta dzelzceļa pietura Elste. Dienvidos no ciema atrodas pamestais Staru lidlauks. Apdzīvotā vieta izveidojusies pēckara gados Dreiņu sādžas vietā kā ciema padomes un padomju saimniecības «Stari» centrālais ciemats.